b'\n_START_ARTICLE_\nVasilij Aleksejev\n_START_PARAGRAPH_\nVasilij Ivanovitj Aleksejev (russisk: \xd0\x92\xd0\xb0\xd1\x81\xd0\xb8\xd0\xbb\xd0\xb8\xd0\xb9 \xd0\x98\xd0\xb2\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\x90\xd0\xbb\xd0\xb5\xd0\xba\xd1\x81\xd0\xb5\xd0\xb5\xd0\xb2; 7. januar 1942 i Rjasan oblast \xe2\x80\x93 25. november 2011 i M\xc3\xbcnchen, Tyskland) var en sovjetisk v\xc3\xa6gtl\xc3\xb8fter, der var kendt som den "russiske bj\xc3\xb8rn". Han satte 80 verdensrekorder og 81 sovjetiske rekorder i v\xc3\xa6gtl\xc3\xb8ftning og vandt guld ved OL i 1972 og 1976.\n_START_SECTION_\nKarriere\n_START_PARAGRAPH_\nVasilij Aleksejev begyndte som v\xc3\xa6gtl\xc3\xb8fter, da han var atten \xc3\xa5r gammel. Efter i begyndelsen at have v\xc3\xa6ret tr\xc3\xa6net af OL-mesteren fra 1964, Rudolf Pljukfelder, gik han i 1968 over til at selvtr\xc3\xa6ne. Med sin v\xc3\xa6gt \xe2\x80\x93 i sin storhedstid vejede han over 150 kg \xe2\x80\x93 deltog han i de tungeste klasser, og alle hans verdensrekorder blev sat i supersv\xc3\xa6rv\xc3\xa6gtsklassen, den f\xc3\xb8rste i 1970. Dette \xc3\xa5r var hans gennembruds\xc3\xa5r, idet han da vandt b\xc3\xa5de EM og VM, en bedrift han gentog ved de f\xc3\xb8lgende syv verdens- og europamesterskaber. I den periode var han ubesejret i konkurrencer, inklusive guld ved de to olympiske lege i perioden. Da OL skulle afholdes p\xc3\xa5 hjemmebane i Moskva 1980, var Aleksejevs \xc3\xa6ra dog overst\xc3\xa5et, og selv om han deltog, kiksede han p\xc3\xa5 sin \xc3\xa5bningsv\xc3\xa6gt i st\xc3\xb8d og m\xc3\xa5tte indkassere en bundplacering. Derefter stoppede han karrieren. Hans verdensrekord fra 1972 p\xc3\xa5 645 kg samlet over tre discipliner er aldrig overg\xc3\xa5et, idet stem-disciplinen senere samme \xc3\xa5r blev fjernet fra konkurrencer, s\xc3\xa5 samlede konkurrencer siden kun har best\xc3\xa5et af to discipliner. \xc3\x85ret forinden, den 24. juli, havde han p\xc3\xa5 en enkelt aften sat hele syv verdensrekorder\n_START_SECTION_\nLivet efter den aktive karriere\n_START_PARAGRAPH_\nAleksejev var i en periode i slutningen af Sovjetunionens historie, fra 1987, medlem af folkekongressen, og i samme periode var han landstr\xc3\xa6ner for SNG ved OL 1992 i Barcelona. SNG, som kortvarigt eksisterede efter Sovjetunionens opl\xc3\xb8sning, opn\xc3\xa5ede ved legene ti medaljer i v\xc3\xa6gtl\xc3\xb8ftning, heraf fire af guld._NEWLINE_Han modtog en lang r\xc3\xa6kke \xc3\xa6resbevisninger, prim\xc3\xa6rt sovjetiske, men blev ogs\xc3\xa5 indvalgt i v\xc3\xa6gtl\xc3\xb8ftningens Hall of Fame i 1993. I 1975 optr\xc3\xa5dte han p\xc3\xa5 forsiden af Sports Illustrated med teksten "Verdens st\xc3\xa6rkeste mand"._NEWLINE_Han boede fra 1966 i Sjakhty, men d\xc3\xb8de p\xc3\xa5 en klinik i M\xc3\xbcnchen, hvor han havde v\xc3\xa6ret indlagt med alvorlige hjerteproblemer.'